Israelul anunţă că a eliminat un terorist al Hamas într-o lovitură în Rafah
Armata israeliană a anunţat miercuri că a "eliminat un terorist" al Hamas într-un atac aerian ţintit miercuri în Rafah, un oraş din sudul Fâşiei Gaza unde agenţia ONU pentru refugiaţii palestinieni (UNRWA) a deplâns o lovitură a Israelului asupra unuia din depozitele sale, transmite AFP, citată de Agerpres.
Numele acestui membru al mişcării islamiste palestiniene dat de armată, Mohammad Abu Hasna, apare pe lista celor patru morţi după atacul de la depozitul UNRWA comunicată puţin mai devreme de Ministerul Sănătăţii Hamas, unde este identificat ca fiind un poliţist responsabil cu paza acestui depozit.
"Hasna a fost un ofiţer de sprijin în luptă al braţului militar al Hamas. El a fost, de asemenea, implicat în (deturnarea) ajutorului umanitar şi distribuirea acestuia către teroriştii Hamas", a scris armata într-un comunicat.
UNRWA a indicat mai devreme că cel puţin unul dintre angajaţii săi a fost ucis într-o lovitură asupra unuia din depozitele sale din Rafah."Cel puţin un angajat UNRWA a fost ucis şi alţi 22 au fost răniţi într-o lovitură israeliană împotriva unui centru de distribuţie a alimentelor din estul Rafah", a scris agenţia ONU, fără a da numele acestui angajat.
Ministerul Sănătăţii Hamas din Gaza l-a identificat pe unul dintre morţi, Hosni Abu Jazar, drept angajat al UNRWA.
"Atacul de astăzi asupra unuia din puţinele centre de distribuţie UNRWA încă funcţionale în Fâşia Gaza vine într-un moment în care malnutriţia, chiar şi foametea în anumite zone, se răspândesc" în teritoriu, a denunţat comisarul general al UNWRA, Philippe Lazzarini, citat în comunicatul de presă.
"În fiecare zi, dăm datele noastre de contact părţilor aflate în conflict. Armata israeliană a primit coordonatele, inclusiv cele ale acestui centru, ieri (marţi)", a adăugat el.
De la începutul războiului, cel puţin 165 de membri ai agenţiei ONU au fost ucişi şi peste 140 dintre centrele acesteia, inclusiv multe şcoli, au fost afectate, se aminteşte în comunicatul de presă.
De la începutul războiului, atacurile împotriva centrelor ONU au devenit obişnuite", a adăugat Lazzarini, denunţând "o încălcare flagrantă a dreptului internaţional".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank